*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr.  §)

**Kārtība, kādā piemēro izņēmumus pilsoņu iesaukšanai aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai, kā arī kārtība, kādā Nacionālo bruņoto spēku rezerves uzskaites struktūrvienību informē par minētajām personām, kurām piemērots izņēmums**

*Izdoti saskaņā ar Mobilizācijas
likuma 14.1 panta trešo daļu*

**I. Vispārīgais jautājums**

1. Noteikumi nosaka kārtību, kādā Mobilizācijas likuma 14.1 panta otrajā daļā minētajām personām piemēro izņēmumus pilsoņu iesaukšanai aktīvajā dienestā un iedzīvotāju mobilizācijai civilās aizsardzības formējumos un civilās aizsardzības pasākumu veikšanai, kā arī kārtību, kādā Nacionālo bruņoto spēku rezerves uzskaites struktūrvienību informē par Mobilizācijas likuma 14.1 panta pirmajā un otrajā daļā minētajām personām.

**II. Valsts apdraudējuma pārvarēšanas pasākumu veikšanā vai kritiskās infrastruktūras vai kritisko finanšu nozares pakalpojumu darbības nepārtrauktības nodrošināšanā iesaistīto valsts un pašvaldības institūcijas, publisko un privāto tiesību subjekta amatpersonu un darbinieku noteikšana**

2. Kritiskās funkcijas šo noteikumu izpratnē ir:

2.1. valsts apdraudējuma pārvarēšanas pasākumi, kas noteikti Valsts aizsardzības plānā, Valsts civilās aizsardzības plānā un Valsts katastrofu medicīnas plānā;

2.2. kritiskās infrastruktūras darbības nepārtrauktības nodrošināšana (minimālajā apmērā);

2.3. kritisko finanšu nozares pakalpojumu pieejamības nodrošināšana (minimālajā apjomā).

3. Kritisko funkciju veikšanu nodrošina kompetentās valsts un pašvaldības institūcijas, kā arī personas, kuras atbilstoši likumā "Par ārkārtējo situāciju un izņēmuma stāvokli" 17. panta pirmās daļas 23.punktam:

3.1. izņēmuma stāvokļa gadījumā nodrošina ārējos normatīvajos aktos, Valsts aizsardzības plānā, Valsts civilās aizsardzības plānā vai Valsts katastrofu medicīnas plānā noteiktos valsts apdraudējuma pārvarēšanas pasākumus;

3.2. nodrošina kritiskās infrastruktūras darbības nepārtrauktību vai kritisko finanšu nozares pakalpojumu pieejamību (minimālajā apjomā).

4. Valsts un pašvaldības institūcijas, kā arī personas, kas nodrošina kritisko funkciju veikšanu, identificē nepieciešamo (minimālo) personālu kritisko funkciju veikšanai (turpmāk – kritiskais personāls), nosakot konkrētus amatus un kritiskā personāla skaitu.

5. Pirms kritiskā personāla saraksta apstiprināšanas ārstniecības iestādes, elektroniski nosūta informāciju par identificēto kritisko personālu Nacionālo bruņoto spēku rezerves uzskaites struktūrvienības pārbaudei, norādot identificētā kritiskā personāla vārdu, uzvārdu un personas kodu.

6. Nacionālo bruņoto spēku rezerves uzskaites struktūrvienība salīdzina ārstniecības iestādes kritiskā personāla sarakstā iekļautās ārstniecības personas ar rezerves karavīru uzskaites datiem un informē attiecīgo ārstniecības iestādi par tām kritiskā personāla sarakstā iekļautajām personām, kuras ir rezerves karavīri.

7. Ārstniecības iestādes aizstāj kritiskā personāla sarakstā iekļauto rezerves karavīru ar citu personu.

8. Kritiskā personāla sarakstu apstiprina valsts un pašvaldības institūcijas vadītājs, bet personas, kas nodrošina kritiskās infrastruktūras darbības nepārtrauktību vai kritisko finanšu nozares pakalpojumu pieejamību – tās pilnvarotā persona.

9. Par nozari atbildīgā ministrija izvērtē tās nozares kompetencē esošo personu, kas nodrošina kritiskās infrastruktūras vai kritisko finanšu nozares pakalpojumu darbības nepārtrauktību, kritiskā personāla sarakstu, nepieciešamības gadījumā rekomendējot izmaiņas.

10. Mobilizācijas izņēmums tiek atcelts ar brīdi, kad persona tiek izslēgta no kritiskā personāla saraksta.

**III. Informācijas sniegšana par personām, kurām noteikti izņēmumi iesaukšanai aktīvajā dienestā un mobilizācijai civilās aizsardzības formējumos un civilās aizsardzības pasākumu veikšanai**

11. Nacionālo bruņoto spēku rezerves uzskaites struktūrvienībai informāciju par personām, kurām izņēmumi iesaukšanai aktīvajā dienestā un mobilizācijai civilās aizsardzības formējumos un civilās aizsardzības pasākumu veikšanai noteikti, pamatojoties uz Mobilizācijas likuma 14.1 panta pirmo daļu, sniedz:

11.1. Valsts prezidenta kanceleja – par Mobilizācijas likuma 14.1 panta pirmās daļas 1. punktā minētajām personām;

11.2. Saeimas administrācija – par Mobilizācijas likuma 14.1 panta pirmās daļas 2. punktā minētajām personām;

11.3. Centrālā vēlēšanu komisija – par Mobilizācijas likuma 14.1 panta pirmās daļas 3. punktā minētajām personām;

11.4. Valsts kanceleja – par Mobilizācijas likuma 14.1 panta pirmās daļas 5. un 7. punktā minētajām personām;

11.5. Ministrija – par Mobilizācijas likuma 14.1 panta pirmās daļas 6. punktā minēto personu;

11.6. Finanšu ministrija – par Mobilizācijas likuma 14.1 panta pirmās daļas 8. un 9. punktā minētajām personām;

11.7. Latvijas Republikas Tiesībsarga birojs – par Mobilizācijas likuma 14.1 panta pirmās daļas 10. punktā minēto personu;

11.8. Latvijas Banka – par Mobilizācijas likuma 14.1 panta pirmās daļas 11. punktā minētajām personām;

11.9. Latvijas Republikas Valsts kontrole – par Mobilizācijas likuma 14.1 panta pirmās daļas 12. punktā minētajām personām;

11.10. Finanšu un kapitāla tirgus komisija – par Mobilizācijas likuma 14.1 panta pirmās daļas 13. punktā minētajām personām;

11.11. Nacionālā elektronisko plašsaziņas līdzekļu padome – par Mobilizācijas likuma 14.1 panta pirmās daļas 14. punktā minētajām personām;

11.12. Sabiedrisko pakalpojumu regulēšanas komisija – par Mobilizācijas likuma 14.1 panta pirmās daļas 15. punktā minētajām personām;

11.13. Latvijas Republikas Satversmes tiesa – par Mobilizācijas likuma 14.1 panta pirmās daļas 16. punktā minētajām personām;

11.14. Tieslietu ministrija – par Mobilizācijas likuma 14.1 panta pirmās daļas 18., 19., 22. punktā minētajām personām;

11.15. Augstākā tiesa – par Mobilizācijas likuma 14.1 panta pirmās daļas 17. punktā minētajām personām;

11.16. Ģenerālprokuratūra – par Mobilizācijas likuma 14.1 panta pirmās daļas 20. punktā minētajām personām;

11.17. Latvijas Zvērinātu advokātu padome - par Mobilizācijas likuma 14.1 panta pirmās daļas 21. punktā minēto personu;

11.18. Iekšlietu ministrija – par Mobilizācijas likuma 14.1 panta pirmās daļas 22. punktā minētajām personām;

11.19. Ārlietu ministrija – par Mobilizācijas likuma 14.1 panta pirmās daļas 24. punktā minētajām personām;

11.20. pašvaldības dome – par Mobilizācijas likuma 14.1 panta pirmās daļas 25., 26. un 27. punktā minētajām personām;

11.21. Ostas policija – par Mobilizācijas likuma 14.1 panta pirmās daļas 28. punktā minētajām personām;

11.22. Korupcijas novēršanas un apkarošanas birojs – par Mobilizācijas likuma 14.1 panta pirmās daļas 29. punktā minētajām personām;

12. Nacionālo bruņoto spēku rezerves uzskaites struktūrvienībai informāciju par personām, kurām izņēmumi iesaukšanai aktīvajā dienestā un mobilizācijai civilās aizsardzības formējumos un civilās aizsardzības pasākumu veikšanai noteikti, pamatojoties uz šo notiekumupirmo sadaļu, sniedz valsts un pašvaldības institūcija, kā arī persona, kura nodrošina kritiskās funkcijas veikšanu – par personām, kurām noteikts mobilizācijas izņēmums atbilstoši šo noteikumu 4. un 8. punktam.

13. Nacionālo bruņoto spēku rezerves uzskaites struktūrvienība un attiecīgā valsts drošības iestāde vienojas par atsevišķu kārtību, kāda tiek nodrošināts, ka  uz Mobilizācijas likuma 14.1 panta pirmās daļas 23. punktā minētajām personām tiek attiecināti izņēmumi iesaukšanai aktīvajā dienestā un mobilizācijai civilās aizsardzības formējumos.

14. Informācija par kritisko personālu, kas sagatavota atbilstoši Mobilizācijas likuma 14.1 panta pirmajai un otrajai daļai, ir klasificējama vismaz kā ierobežotas pieejamības informācija, ja citos normatīvajos aktos nav noteikts citādi.

15. Šo noteikumu 11. un 12. punktā minētās atbildīgās institūcijas informāciju par personām, kurām noteikti mobilizācijas izņēmumi, nosūta Nacionālo bruņoto spēku rezerves uzskaites struktūrvienībai elektroniski vai izvēloties citu nosūtīšanas veidu, ja tas nepieciešams, lai nodrošinātu attiecīgās informācijas aizsardzību, norādot personas vārdu, uzvārdu un personas kodu, šādos gadījumos un termiņos:

15.1. lai nodrošinātu uzskaites datu sinhronizēšanu par visām personām, kurām noteikti mobilizācijas izņēmumi – vienu reizi gadā (līdz kārtējā gada 1. martam);

15.2. pēc atsevišķa Nacionālo bruņoto spēku rezerves personāla uzskaites struktūrvienības pieprasījuma valsts apdraudējuma gadījumā.

16. Nacionālo bruņoto spēku rezerves uzskaites struktūrvienība pēc informācijas saņemšanas nodrošina, ka kritiskais personāls uz amata ieņemšanas laiku mobilizācijas gadījumā netiek iesaukts aktīvajā dienestā.

17. Valsts un pašvaldības institūcija, kā arī persona, kura nodrošina kritiskās infrastruktūras darbības nepārtrauktību vai kritisko finanšu nozares pakalpojumu pieejamību, ir atbildīga par to, lai kritiskā personāla sarakstā iekļautā persona tiktu informēta par tai noteikto mobilizācijas izņēmumu, kā arī par likumā "Par ārkārtējo situāciju un izņēmuma stāvokli" 17. panta pirmās daļas 23. punktā noteikto aizliegumu.

**IV. Noslēguma jautājums**

18. Valsts un pašvaldības institūcijas, kā arī personas, kura nodrošina kritiskās funkcijas veikšanu, ne vēlāk kā gada laikā pēc noteikumu spēkā stāšanās izstrādā kritiskā personāla sarakstus un iesniedz tos Nacionālo bruņoto spēku rezerves uzskaites struktūrvienībai.

Noteikumi stājas spēkā 2021. gada 1. septembrī.

Ministru prezidents A. K. Kariņš

Ministru prezidenta biedrs,

aizsardzības ministrs A. Pabriks

H. Rozēns, 67335072

Heinrihs.Rozens@mod.gov.lv

A. Astukevičs, 67335258

Armands.Astukevics@mod.gov.lv